runetrust/blame-folketinget-dk huggingface dataset:
Christian Poll (ALT), 2019-01-11:
Og der vil jeg høre, om ordføreren er med på at kigge f.eks. på bødestørrelser, om man skulle lave en slags anmeldeordning, så vi måske i en periode får kontrolleret alt legetøj, inden det kommer på markedet, om vi skal have en særlig høj strafferamme for gentagne overskridelser, altså kigge på alle de muligheder, der er, for at sætte hårdere ind over for et erhverv, som ikke har styr på, hvad det er, der er i deres produkter.
Karen J. Klint (S), 2005-05-12:
Hvad angår enkelte af bemærkningerne, har jeg brug for at sige til hr. Jesper Langballe fra Dansk Folkeparti, der ligesom siger, at det her det er kejserens nye klæder, og at vi bare pakker alle ind, der blev ikke sagt i vat i dag, at jeg synes, jeg vil understrege, selv om hr. Jesper Langballe ikke er i salen i øjeblikket, at forslaget her netop ikke kun er for at vise hensyn og for at vise tilbud, det er også for at give en værdighed til mennesker.
Johanne Schmidt-Nielsen (EL), 2008-05-08:
Og så vil jeg også gerne sige til hr. Jesper Langballe, som siger, at folk pludselig går så frygtelig meget op i teknikaliteter, at jeg faktisk mener, at det er vældig fornuftigt, at man lige præcis i den her Folketingssal sørger for, at teknikaliteterne er i orden.
Frank Dahlgaard (UP), 2000-11-22:
Det er jo godt, at vi har en finansminister, der er erfaren. Det, han sagde i fjernsynet, var jo, at det kan betyde en stramning af statsfinanserne - ikke at det ville gøre det - men at det kan betyde det. Men hele signaleringen og hele oplægget fik befolkningen og naive Frank Dahlgaard til at tro, at nu stod den på bankekød, hvis det blev et nej.
Line Barfod (EL), 2002-04-10:
Hvis regeringen i finanslovaftalen afviser at være med, afviser, at man kan udvide ordningen til også at gælde dem, der får behov, efter at de er fyldt 67, vil Dansk Folkeparti så stemme for et sådant forslag, eventuelt som et ændringsforslag til dette forslag, der så først får virkning fra 2003?
Elsebeth Gerner Nielsen (RV), 2003-10-22:
I øvrigt vil jeg gerne gøre opmærksom på, at Det Radikale Venstre har fremsat 15 forslag til, hvordan vi bekæmper tvangsægteskaber, og noget af det, som vi synes er allerallervigtigst, er, at man retsforfølger dem, der har medvirket til tvangsægteskaber.
Esben Lunde Larsen (V), 2015-11-18:
Nej, det skal spørgeren ikke, og det ligger sådan set i forlængelse af det, jeg også sagde til den tidligere spørger, nemlig at når man bruger 1,4 mia. kr. mindre på forskning, vil der selvfølgelig være steder, man kan gøre sig mindre gældende, det være sig nationalt såvel som internationalt.
Pernille Blach Hansen (S), 2006-01-13:
Jeg kan kun høre ordførerens svar som et meget konkret eksempel på, at Dansk Folkeparti overhovedet ikke presser regeringen, men tværtimod i diskussionen om partikelfiltre vælger vognmændenes økonomi frem for sundhed for de mennesker, der bor i de store byer.
Pernille Vermund (LA), 2025-03-19:
Nu siger man så fra EU's side, at man hellere må udskyde implementeringen af det, at man bliver nødt til at skubbe det lidt, fordi man har erkendt, at der er enorme byrder forbundet med implementeringen for virksomhederne i Europa, og at det risikerer at ramme konkurrenceevnen.
Anne Grete Holmsgaard (SF), 2008-10-22:
Når det så kommer til at fastholde målene, er det rigtigt, at på overfladen har landene fastholdt målene, men det er jo bare sådan med hensyn til de 20-procents-reduktioner, som man har forpligtet sig til, at når man går ned og kigger i ændringsforslagene, kan man se, at de er ved at blive minimeret til 10-procents-reduktioner, og det duer altså ikke, hvis man skal have en ambitiøs politik.
Brian Mikkelsen (KF), 2014-05-08:
Derfor er det så vigtigt, når vi gerne vil bevare den enestående konstruktion, vi har i Danmark, at man sikrer nogle værnsregler for at bevare den konstruktion med et skatteyderfinansieret system, hvor vi har gratis uddannelse og gratis sundhedssystem og generøst deler ud af forskellige offentlige ydelser.
Poul Nyrup Rasmussen (S), 1998-05-06:
, hvis det var omvendt - nej, det skal vi ikke tale højt om, det beder vi om at få slettet af protokollen - men det siger selvfølgelig sig selv, at for almindelige mennesker er det at foretrække, at de nogenlunde fornuftigt kan gøre deres rejser og deres indkøb på begge sider af grænsen. Og når dertil kommer, at kriminalitet nu om stunder er blevet international og grænseoverskridende med alt, hvad vi har set af eksempler på seksuel børnemishandling i forbindelse med børneporno, hvidvaskning af sorte penge og menneskesmugling, kan det da ikke nytte noget, at vi sidder herhjemme i vores lille land og siger: Det vil vi sandelig ikke kende noget til.
Henrik Svane (RV), 2000-03-16:
Forslaget fra CD om at nedsætte en udlændingekommission opfatter Det Radikale Venstre som et forsøg på at skabe klarhed over alle de begreber, talstørrelser, fordomme og myter, der bruges og ikke mindst misbruges i den efterhånden temmelig lange debat om udlændinge.
Mette Gjerskov (S), 2006-03-29:
Der er noget konkret om skrappere bødesanktioner; der er planer om at bruge fængselsstraf noget mere; der er planer om, at vi skal kunne dømme folk, der overtræder fødevarereglerne, til simpelt hen ikke at måtte drive fødevarevirksomhed fremover, i hvert fald i en årrække.
Morten Messerschmidt (DF), 2020-03-10:
Det er jeg ret sikker på ganske hurtigt ville brede sig i østeuropæiske kredse, sådan at Danmark endnu en gang ville blive en magnet for de folk, der nu engang har valgt det som deres levevej, al den stund det sikkert er mere fortjenstfuldt at betle i Danmark, end det er i Bulgarien.
Sophie Hæstorp Andersen (S), 2011-12-08:
Det viste sig så, at der manglede nogle helt centrale paragraffer i lovgivningen, for at man kunne aftale en økonomisk ramme mellem regionerne og Øfeldt Centret, og det er så det, vi retter op på med det her lovforslag, som jeg siger er af forholdsvis teknisk karakter.
Mette Frederiksen (S), 2014-03-13:
For det viser os, at der er jobåbninger, også til mennesker med meget nedsat arbejdsevne, og det giver jo både håb og tro på fremtiden, når mennesker, der i årevis har gået på ledighedsydelse eller af andre årsager har været holdt uden for vores arbejdsmarked, nu opnår en tilknytning til en arbejdsplads og kollegaer.
Lykke Friis (V), 2010-05-19:
Regeringen vil bl.a. arbejde med følgende: Vurdering af, om vi skal se på CO2-afgiften for de ikkekvoteomfattede områder, vurdering af mulighederne og rentabiliteten ved større udbredelse af fjernvarme og stramning af kravene til individuelle opvarmningssystemer, omlægning af bilbeskatningen, som gør køb af energieffektive biler økonomisk attraktivt, sikring af minimum 10 pct. vedvarende energi i transportsektoren i 2020.
Lene Espersen (KF), 2005-03-03:
Samtidig skærper vi reglerne således, at allerede når der sker en betinget frakendelse – det vil der jo allerede ske første gang – så skal personen på et såkaldt A/T-kursus, altså et alkoholog trafikkursus, og ad den vej lære noget om, hvor farligt det er at køre med alkohol i blodet, når man færdes i trafikken.
René Gade (ALT), 2018-01-23:
Og det drejer sig ikke bare om salgstricks eller gode tilbud, men om psykologi, når man indretter tilbud som det her, der måske er blandt den værste tiendedel af det, vi taler om i dag, altså dem, som SF's ordfører også har nævnt, hvor der simpelt hen er lagt op til, at folk ikke skal kunne betale, altså hvor det er det, der er selve forretningsmodellen.
Tom Behnke (FP), 1997-10-30:
Nu har ministeren fremsat sit forslag trods advarslerne, og hvis vi skal være med i den del, der handler om forældres mulighed for at passe deres alvorligt syge børn, må vi have forslaget delt op i to, og det vil vi så stille forslag om i udvalget, sådan at vi kan vise, at den del af forslaget er vi positive over for; resten stemmer vi selvfølgelig imod.
Ole M. Nielsen (KRF), 2000-10-27:
Det har før bekymret mig lidt, om man med stadig øgede krav umuliggør det, at man har sin egen boring, altså jeg mener, at hvis en familie eller to familier sammen har deres egen boring og de er indstillet på, at de godt kan leve med et nitratniveau på 60 i stedet for 50 som et maksimum, ikke sandt, så kan jeg ikke se, at det offentlige skal bekymre sig om det.
Ove Hygum (S), 2001-04-20:
Alle tilskyndelser skal pege i retning af at hjælpe den arbejdsløse hurtigst muligt i beskæftigelse uden omveje, og det er i den sammenhæng, at jeg spørger, om ikke det er mere klogt, at vi betaler aktørerne, f.eks. uddannelsesinstitutionerne, for deres indsats, ud fra hvor hurtige de er til at få folk i arbejde frem for at betale dem for, hvor længe de er i stand til at holde på den enkelte.
Ellen Trane Nørby (V), 2010-02-09:
Men jeg vil egentlig gerne spørge SF's ordfører, om det ikke er korrekt, at SF også sammen med regeringspartierne, netop fordi vi alle sammen er så optaget af at sikre, at der er mindre ulighed i sundhed, her i år har afsat penge til, at børn og unge kan deltage aktivt i idrætslivet og sikre, at der kan komme tandlægehjælp på hjul ud til netop de mest socialt udsatte i vores samfund.
Marianne Bigum (SF), 2025-01-14:
Nå, hul i ozonlaget, fuglesang, der forsvandt, massedød af fisk, børn med forhøjede niveauer af bly i deres blod, adfærdsvanskeligheder, lavere iq og indlæringsvanskeligheder for de børn, som bor tæt på store veje, syreregn, skader på skove, forsuring af søer og åer.
Kristian Thulesen Dahl (DF), 2018-12-05:
Altså, det virker jo, som om man har svært ved at finde ud af, hvem der skal deltage i det her Marrakeshmøde i næste uge, hvor man i givet fald på Danmarks vegne skal sige ja til erklæringen eller deltage i den her højtidelighed omkring erklæringen.
Mette Frederiksen (S), 2012-04-10:
Jeg synes, at det er fortvivlende, at vi har arbejdsgivere i Danmark, der spekulerer i dårlige vilkår for deres medarbejdere, og jeg har stor forståelse for, at danske kolleger kan føle sig trådt på, når de kan se, at der kommer arbejdskraft ind udefra, som ikke overholder reglerne, og som derfor arbejder for en meget mindre løn.
Preben Bang Henriksen (V), 2012-12-04:
Hvorfor skal kammeradvokaten som nævnt rejse fra København til Sønderborg eller Hjørring med transportudgifter og transporttid, overnatning, lokalforberedelse osv., når der er tale om en ganske ukompliceret sag, der kunne være løst med lokal assistance, eksempelvis med en advokat med møderet for Højesteret?
Eigil Andersen (SF), 2012-04-20:
Det var jo, som alle kan se, det glade vanvid, ligesom det var vanvittigt, at den arbejdsløse skulle blive ved med at sende fire ansøgninger om ugen – senere blev det så til to ansøgninger om ugen – til faste job, når der eksempelvis kun var en måned mere, inden den pågældende skulle starte i et fast arbejde.
Jørgen Arbo-Bæhr (EL), 2006-11-10:
For hvor man før brugte 1 mia. kr. på forebyggelse om året, har man altså nu besluttet sig for at bruge 200 mio. kr. det første år og 350 mio. kr. det næste år, altså henholdsvis en femtedel og en tredjedel af, hvad man brugte tidligere.
Flemming Møller Mortensen (S), 2010-01-14:
Det er jo lige nøjagtig her, de unge, som har vist talent for musik, skal prøve deres kræfter af i en lidt større sammenhæng og dermed også få yderligere motivation og begejstring og tro på, at det, de kan, er noget, der kan komme ud over en endnu større rampe og tjene mange flere til glæde og måske endda også ligefrem bidrage til vores samfundskasses indtjening.
Pia Olsen Dyhr (SF), 2008-02-27:
I SF mener vi, at vi generelt i Folketinget bør bakke op om De Konservatives forslag om styrkelse af dansk udviklingspolitik - i deres udkast til udviklingspolitik - herunder om, at ngo-bistanden fremover bør følge stigningstakten i den bilaterale bistand.
Aage Frandsen (SF), 2003-04-25:
Men så kunne vi sige, at om 5 år, den 25. april 2008, er der et arrangement, hvor tidligere kulturminister hr. Brian Mikkelsen deltager, og hvor jeg deltager, og hvor vi diskuterer, hvordan det gik med den beslutning, som den tidligere kulturminister fik vedtaget af et flertal i Folketinget.
Stinus Lindgreen (RV), 2021-11-18:
Jeg har dog nogle spørgsmål, som jeg skal have belyst under udvalgsbehandlingen, bl.a. for at sikre, at vi ikke kommer til at skabe nye problemer for vores borgere i landet ved at ændre på betalingsmodellen – bl.a. ved, at vi risikerer, at kommuner ikke længere vil visitere til specialiserede tilbud uden for egen kommunegrænse på grund af omkostningerne.
Thomas Adelskov (S), 2006-11-24:
Tak for svaret, der ikke var et svar, og nu vil jeg godt prøve en gang til: I sin takketale, altså opsamlingen på lovforslaget, sagde beskæftigelsesministeren, at de sygemeldte skal have ro til at blive helt raske og ikke spekulere over forsørgelsesgrundlaget.
Morten Bødskov (S), 2013-11-08:
Jeg tror, vi er rigtig mange, der sagtens kan forestille sig – når man har brug for en handicapparkeringsplads – hvilke gener der er forbundet med, at der altså er folk, der bryder loven på det her punkt, og der er regeringens klare holdning den, at bøden altså skal fordobles.
Brian Mikkelsen (KF), 2006-12-05:
Altså, sagen er jo den, at det, der skete i november 2001 – lad os sige det rent ud – var et brud med sådan en radikal udlændinge/flygtningepolitik, som ikke tog hensyn til, hvad almindelige mennesker i Danmark tænkte om de problemer og de udfordringer, som vi står med i det danske samfund.
Pernille Blach Hansen (S), 2003-01-15:
To tv-kanaler havde lavet aftaler med embedsmænd i Miljøstyrelsen om at berigtige de fejl, der var i dåserapporten fra Lomborginstituttet, fordi Lomborg havde anklaget Miljøstyrelsens faglighed, men pludselig slog Miljøstyrelsen bak og aflyste alle interview.
Else Theill Sørensen (KF), 2004-02-04:
I ethvert politisk spørgsmål er der jo altid andre måder, man kan prioritere, men jeg tror f.eks. ikke, det ville give den samme forøgelse af velfærden i Danmark, hvis man stillede en gratis bredbåndsforbindelse med dertil hørende pc til rådighed for alle førtidspensionister og folkepensionister, og hvad det nu kunne være.
Jakob Sølvhøj (EL), 2021-03-12:
Man kan altid diskutere – det er jo det vanskelige ved borgerforslag – hvad der blev tænkt, da forslaget blev fremsat, og det synes jeg er fair nok, så derfor vil jeg heller ikke påstå, at min udlægning er identisk med den, enhver forslagsstiller måtte have.
Erik Lund (KF), 2018-11-23:
Lovforslagets andet element skaber så hjemmel til, at regionerne kan omlægge udførelse af lægevidenskabelige obduktioner af personer, der er afgået ved døden pludseligt og uventet, altså omlægge fra, at de selv foretager det på sygehusene, til at det bliver lagt over i de retsmedicinske institutter.
Karsten Nonbo (V), 2005-03-03:
Her ser man nu på sanktionerne ved spirituskørsel, men jeg vil gerne allerede nu annoncere, at udvalget arbejder videre og skal se på forslag om, hvorvidt der kan bruges udåndingsprøver som egentligt bevis i spiritussager, og det vil man forhåbentlig allerede sidst på året komme med et udspil til.
Magnus Heunicke (S), 2023-04-13:
Der er man nødt til at gå den helt konkrete vej og sige: Skal vi gå foran EU, skal vi også finde helt konkrete produkter og vide, at det er et veldokumenteret og afgrænset område, hvor vi kan gå foran, præcis ligesom på de områder, som blev nævnt af ordføreren her før.
Peter Christensen (V), 2014-12-17:
Det er jo så fair, at man bliver klogere, men så skal vi høre på kritik af, at Venstre ikke vil love vælgerne noget, vi ikke er hundrede procent sikker på vi kan gennemføre, og høre på, at Socialdemokraterne er i fuld gang med at gentage løftebruddene fra før sidste valg.
Johs. Poulsen (RV), 2007-10-23:
Men samtidig er vi nødt til at løfte den advarende pegefinger og sige, at også her er der jo tale om en slags rammelovgivning, som også skal udfyldes, og derfor er det vigtigt, at man lægger sig i selen for at få den udfyldt på bedst mulig vis.
Bruno Jerup (EL), 2022-04-26:
Men som det også blev nævnt af den radikale ordfører, giver det ikke mening for os, hvis det er sådan, at de der 20 plus 10 pct., som jeg snakkede om i starten, ligesom er taget ud nogle steder, som biodiversitetsmæssigt er meget, meget ufrugtbare, altså hvis det er sådan, at man piller nogle ud og siger: De her er strengt beskyttede; der er ganske vist ikke noget liv i havet, men det, der ikke er, er strengt beskyttet.
Charlotte Dyremose (KF), 2015-05-19:
Men når nu ordføreren langt om længe anerkender, at det faktisk skal kunne svare sig, kunne det så tænkes, at Socialdemokratiet, hvis det viser sig at være rigtigt, også med det her forslag, ville være med til at gå længere i den her retning, altså at det skal kunne betale sig at tage et arbejde, og at forskellen mellem at arbejde og ikke arbejde er nødt til at være lidt større i det her land?
Kristian Jensen (V), 2006-10-10:
Der er sådan set ikke noget nyt i diskussionen, for Socialdemokratiet har i flere år ønsket at øge beskatningen af folk, der sparer op til deres egen pension, og dermed bevise i handling, at man ikke lever op til sine egne ord om i og for sig at ville følge regeringens skattestop, men her vil bryde skattestoppet og indføre en ny beskatning af folk, der sparer op til deres egen bolig.
Erling Bonnesen (V), 2008-10-22:
Som det også fremgik af debatten lige før, da jeg selv var på talerstolen, er det netop vigtigt, at vi sikrer, at den person, som kommunen udpeger til at være fast kontaktperson, er en person, der kender til og rent fagligt og sagligt er godt inde i tingene, så personen kan svare kvalificeret på spørgsmål, og det er jo en central del af kommunens ansvar at tilrettelægge alt arbejde på det kommunale område.
Pia Christmas-Møller (KF), 1997-10-23:
Men jeg vil da gerne, om hr. Elmquist senere på dagen vil løfte sløret for, om han på samme nidkære måde vil vogte over de forlig, der blev brudt i regeringens finanslovudspil? Er hr. Bjørn Elmquist parat til simpelt hen at fjerne regeringens forslag om yderligere udgifter for arbejdsgiverne i forbindelse med AER-ordningen?
Brigitte Klintskov Jerkel (KF), 2025-04-02:
Men jeg synes alligevel efterhånden, at Socialdemokratiet er ved at blive noget uordentlig i forhold til at skulle have et godt samarbejde i udvalget, og jeg synes faktisk ikke, at det er i orden, at ordføreren står på den måde og forsøger at hænge nogle partier ud på talerstolen og selv fremstår enormt hellig ved at stå og sige, at Socialdemokratiet var klar, men det var andre ikke.
Anders Samuelsen (RV), 2000-04-14:
Det er også et forslag, som Det Radikale Venstre mener er yderst fornuftigt, for de eksisterende godtgørelsessystemer er uden for enhver tvivl en jungle, som både virksomheden og den enkelte medarbejder har svært ved at finde rundt i. Mere specifikt foreslås det, at der kan ydes godtgørelse til personer i beskæftigelse, til selvstændige og til ledige til selvvalgt uddannelse, og at godtgørelsen kan ydes til AMU-uddannelser og til enkeltfag på erhvervsuddannelserne.
Ebbe Kalnæs (CD), 2000-05-04:
Jeg vil gerne spørge fru Margrete Auken, om det at trække enkeltpersoner, der rubriceres ud fra deres tro, ud som dækkende for en stor gruppe menneskers holdning, er det samme, som at vi skal til at bekæmpe Det Radikale Venstre, fordi et medlem er sluppet igennem nåleøjet og har udtalt sig for dødsstraf.
Ole Glahn (RV), 2006-12-13:
Nu prøver Dansk Folkeparti berettiget eller uberettiget at anlægge sådan en social profil, og det må da, synes jeg, bekymre Dansk Folkeparti, at adskillige eksperter siger, at det her skattestop er med til at forhindre, at mængden af arbejde ikke vokser tilstrækkelig meget, sådan at vi kan få et økonomisk råderum, som kan sikre den velfærd både for de ældre, som Dansk Folkeparti fokuserer meget på, og for andre.
Per Stig Møller (KF), 1997-10-09:
Det meget solide overskud på betalingsbalancen og den hurtige reduktion af udlandsgælden, som vi efterlod i 1993, er sat over styr, og det i en sådan grad, at underskuddet på betalingsbalancen nu truer igen, bl.a. fordi regeringen med sit majindgreb satte bilsalget op og eksporten ned.
Hanne Agersnap (SF), 2008-11-13:
Der har været nogle kommentarer fra høringsparterne, og jeg synes faktisk, at ministeriet har anerkendt flere af kommentarerne og forbedret forslaget med bl.a. respekt for, hvordan nye ideer og udvikling foregår på it-området, og en præcisering af, at samarbejdspartnere selvfølgelig skal samtykke, hvis man skal medvirke til at nyttiggøre fælles opnået viden.
Jens Rohde (KD), 2021-05-11:
Men i udgangspunktet må jeg nok sige, at jeg sådan mestendels har ladet mig overbevise af ministerens argumenter, og selv om jeg havde én holdning, da jeg kom ind i salen og havde talt med fru Marie Bjerre først, synes jeg, man skal jo være et skarn, hvis man er argumentresistent, og lige nu synes jeg, at der er en logisk konsekvens i, at vi kalder tingene noget forskelligt, når indholdet er forskelligt.
Pernille Rosenkrantz-Theil (S), 2022-06-07:
Så vil jeg sige i forhold til det her med platformene, at noget af det, vi oplevede i coronatiden – og det er derfor, jeg har et ønske om, at vi tager kontakt til forlagene og får talt med dem om, hvordan vi kan gribe det her an – jo faktisk var, at vi købte adgang til alle platforme for alle lærere, simpelt hen fordi vi stod i den situation, at alle lige pludselig skulle undervise digitalt, fordi det var onlineundervisning hjemmefra.
Henriette Kjær (KF), 2004-01-20:
Det giver mere sikkerhed for, at det er de rigtige børn, der anbringes, sådan som forslagsstillerne ønsker det, og samtidig giver det bedre sikkerhed for, at man vælger de rigtige anbringelsessteder, de rigtige forebyggende foranstaltninger og den rigtige indsats i forhold til skole, familie osv.
Zenia Stampe (RV), 2018-05-29:
Så vi er meget positive over for forslaget, og vi ser frem til debatten med interessenterne og i øvrigt også i Folketinget, og har ellers en rigtig god fornemmelse af, at vi på det her område, som er så vigtigt et område og involverer os alle sammen, faktisk også kan blive enige om noget, som er temmelig – jeg vil ikke sige vidtgående, for det er så nødvendigt og gør i virkeligheden bare lovgivningen mere tidssvarende – men det er noget, der alligevel er så gennemgribende, at det er noget, vi måske kan blive enige om med et meget bredt flertal i Folketinget.
Pernille Frahm (SF), 2007-04-11:
Vi har tidligere selv fremlagt forslag til, hvad vi mener, der skal gøres for de unge i den her gruppe, og efter at de mange undersøgelser har vist, at sådan som forholdene er nu, skaber vi flere ofre, og vi får mere alvorligt kriminelle unge ud af vores straffesystem, synes vi efterhånden, tiden burde være ved at være moden, og derfor vil vi opfordre regeringen til at komme med en samlet reform af hele den måde, vi behandler de unge på, som har det sådan her, det er der meget behov for.
Poul Nødgaard (DF), 2007-02-01:
Alle vi, der var tæt på det, husker den formiddag, det var sådan cirka ved 10-10.30-tiden, da bomben sprang her på Christiansborg, at Socialdemokratiet og Det Radikale Venstre trak sig ud af de forhandlinger, som var mere eller mindre afsluttet, omkring kommunalreformen.
Morten Bødskov (S), 2006-02-09:
Det er godt, at det, som også den foregående ordfører var inde på, nu sikres, at der bliver skabt klarhed om retsstillingen for de børn, der har tilknytning til flere lande, og at de bliver beskyttet med underskrivelsen og implementeringen af konventionen, så de bliver beskyttet lige så godt som børn, som kun har tilknytning til ét land.
Mette Frederiksen (S), 2023-03-28:
Derfor kunne jeg godt tænke mig at spørge om noget, både lidt nysgerrigt, men også lidt håbefuldt: En af de udfordringer, vi har udpeget i regeringen som en af de mest afgørende at finde nogle løsninger på, er potentialegruppen eller restgruppen eller de 40.000-45.000 unge, som hverken er i gang med uddannelse eller arbejde.
Jørgen Arbo-Bæhr (EL), 2006-03-21:
Det ville måske være rimeligt, hvis Venstre erkendte, at fra starten af var forslaget ikke alene i modstrid med almindelige principper om ligebehandling, men det indeholdt også deciderede fejl, fordi det var i modstrid med den måde, lovgivningen er skruet sammen på i Danmark.
Jørn Jespersen (SF), 2001-04-27:
Og derfor ville det være så utrolig dejligt, hvis Enhedslisten forpligtende ville gå ind i det internationale samarbejde og prøve at præge det i en retning af mere miljø, mere social hensyntagen, mere venstreorienteret politik, men Enhedslisten har meldt sig ud og præger derfor ikke verdens gang.